A **Magyar Patrisztikai Társaság** Elnöksége
meghirdeti a Társaság XXIII. országos konferenciáját.

A vezértéma:
Lélekképzetek és lélekterápiák az ókori kereszténységben

A rendezvényt **2024. július 4. és július 6.**  között tartjuk
a **nagykanizsai Piarista Gimnázium**ban
(8800 Nagykanizsa, Sugár út 11-13.)

Idei konferenciánkon elsősorban a lélekkel kapcsolatos ókeresztény elképzelésekkel, gondolatokkal és ábrázolásokkal foglalkozunk. Részben olyan előadásokat várunk, amelyek a lélek természetére, a lélek halhatatlanságára, eredetére és sorsára vonatkozó elképzeléseket, vagy a testtel való kapcsolatára és a szenvedélyekre vonatkozó felfogásokat járják közül. Emellett szeretnénk megvitatni az ókori kereszténységnek azokat az alkotásait is, amelyek a lélek megtisztítására és gyógyítására tesznek javaslatokat, vagy Isten felé kívánják vezetni a lelket. Az előadások nézőpontja lehet vallás- vagy dogmatörténeti, filozófiatörténeti, irodalom-vagy művészettörténeti, filológiai vagy nyelvészeti. Örülünk annak, ha egy előadó az ókeresztény lélekfelfogást a pogány előzményekkel veti össze, de üdvözöljük az olyan megszólalásokat is, amelyek a mai és a patrisztikus „pszichológia” közötti párhuzamokra mutatnak rá.

**A vezértémához kapcsolódó előadásokon kívül örömmel vesszük**azoknak a kutatóknak a jelentkezését is, akik a római császárkori, a legtágabb értelemben vett késő antik (3-8. századi), vagy éppen kora középkori keresztény irodalmi és tárgyi örökségünkkel, illetve**a patrisztikához és az ókori keresztény kultúrához kapcsolódó bármely más témával szeretnének foglalkozni.** A mai szakirodalom problémafelvetéseire válaszoló, a források alapos ismeretéről árulkodó és tudományos módszertant alkalmazó előadásokra számítunk, amelyek magyar nyelven még nem hangzottak el és nem jelentek meg.

Jelentkezni **a****konferencia@mpt.org.hu****vagy a****patrisztikai.konferencia@gmail.com****címeken** lehet **2024. április 2-áig.** A jelentkezéshez kérjük, mindenki küldje el **az előadás címét és egy 300 szavas összefoglalást!**

Az előadástervezetek elfogadásáról a Magyar Patrisztikai Társaság elnöksége dönt. A döntésről, valamint a jelentkezés elfogadásáról vagy visszautasításáról 2024. május 1-jéig visszajelzést küldünk.

Attól, **aki először jelentkezik**a Társaság konferenciájára, szakmai **önéletrajzot és publikációs jegyzéket**kérünk, a PhD hallgatóktól pedig ezen kívül témavezetői ajánlást. Maga a részvétel ingyenes, illetve a Társaság tagjai esetében a tagdíj helyszíni kifizetéséhez kötött.

A szállás és az étkezés kollégiumi kétágyas fürdőszobás szobákban, illetve hálótermekben, valamint a Piarista Gimnázium menzáján megoldható, ezek költségeiről és a kapcsolódó egyéb részletekről tájékoztatni fogjuk a jelentkezőket.

A konferencia szervezője: Dr. habil. Tóth Judit, a Magyar Patrisztikai Társaság elnökségi tagja.

Koordinátor: Scheffer Kevin, PhD hallgató (ELTE, BTK)

Budapest, 2023. december 11.

Üdvözlettel:

az MPT elnöksége